《华亭十咏 其八 陆机宅》
宋代·唐询

旧谍传遗趾，悠然历祀深。人无令威至，门异下邽箴。

谷水当年溜，昆山昔日阴。鲁堂那复见，丝竹若为寻。

作者简介：（1005—1064）宋杭州钱塘人，字彦猷。唐肃子。以父荫为将作监主簿。仁宗天圣中赐进士及第。以吴育荐为御史，后育以宰相贾昌朝与询有亲嫌言为罢御史，遂附昌朝而排抵育。历知归、庐、湖、苏、杭、青等州及江西、福建、江东等路转运使、三司户部判官。英宗朝勾当三班院，判太常，进给事中。好收藏名砚，著有《砚录》。